**Piatra**

*Cristian Ovidiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dintr-un început

se numește piatră lovirea adâncă

a cuvântului în fibra ploii

se numește piatră

felia de țărm dăltuită

de fulger la întretăierea cuvintelor

În orașul de piatră am adus un ac de pământ

un pește şi un pom

toate acestea în locul cuvintelor

ce riscau să-şi spargă capul

în piatra orașului

a venit din furtună îngerul

cu el

am alcătuit din cuvintele salvate poemul

să-i redau zborul în orașul de piatră

din piatra orașului să pot distinge

începutul